Jens Peter Vernersen (S), 2000-04-27:
Denne forespørgsel er rejst for at få en debat om en omlægning af registreringsafgiften.
Lad mig som indledning nævne, at bilen i et moderne samfund er nødvendig for såvel familiens daglige transport som for mobiliteten på arbejdsmarkedet.
Socialdemokratiet har da også med det udgangspunkt støttet regeringens forslag om en forbedring af det skattemæssige befordringsfradrag for at forbedre mobiliteten på arbejdsmarkedet.
Socialdemokratiet er optaget af at medvirke til, at bilen som transportmiddel er så miljøvenlig som mulig.
Det har vi også medvirket til med en mere miljørigtig grøn ejerafgift og en ændret registreringsafgift for biler, der kører langt på en liter diesel.
Som bekendt blev der i foråret 1999 nedsat en arbejdsgruppe, som skulle undersøge mulighederne for en omlægning af registreringsafgiften.
Denne arbejdsgruppe har ikke færdiggjort sit arbejde.
Arbejdsgruppen har repræsentanter for en række interessenter på bilområdet, hvad der for os har været vigtigt.
FDM er med, Dansk Automobilforhandlerforening er med, og De Danske Bilimportører er med.
Disse grupper er naturligvis vældig interesserede i, hvordan registreringsafgiften udvikler sig, men for disse organisationer er det også klart: Det er ikke ligegyldigt, hvordan registreringsafgiften sammensættes.
I Socialdemokratiet afventer vi udspillet fra arbejdsgruppen, idet vi naturligvis gerne ser ændringer af registreringsafgiften, der inden for et uændret provenu fortsat kan flytte den danske bilpark i en mere miljørigtig retning.
Det var også med det udgangspunkt, vi i efteråret 1999 foreslog, at de danske bilafgifter skulle være mere miljørigtige, idet vi nedsatte registreringsafgiften med en sjettedel for biler, der kører mere end 28 km på literen, når det drejer sig om diesel.
For biler, der kører mere end 32 km på literen, nedsattes registreringsafgiften med en tredjedel.
Disse tal lyder måske store, men der er ikke nogen tvivl
om, at en sådan holdning også, når den fremkommer i flere lande, bevirker, at der bliver en større interesse for at producere den slags biler.
Der er altså ikke tale om en nedsættelse, der er forbeholdt et enkelt bilmærke som VW Lupo, som der har været talt om.
I 1997 indførtes den grønne ejerafgift, der jo også betyder, at biler, der kører langt på en liter brændstof, betaler en endog meget lav grøn ejerafgift.
Det har åbenbart virket.
Fra 1997 til 1999 er der sket den glædelige udvikling, at bilerne i Danmark har forbedret energieffekten med 5,7 pct., dette også uanset at bilernes vægt er steget betydeligt.
Når arbejdsgruppen, der skal undersøge muligheden for en omlægning af registreringsafgiften, skal bruge tid på opgaven, hænger det naturligvis sammen med, at opgaven er kompliceret.
Opgaven skal løses provenuneautralt for staten, idet det vel forekommer både indlysende og klart, at der ikke er brug for en lempelse af finanspolitikken.
Der skal tages en række hensyn til bilisterne, til forhandlerne, til importørerne, så der ikke sker utilsigtede virkninger på bilmarkedet.
I debatten om bilafgifterne henvises der ofte til, at biler er billigere i andre EU-lande.
Her er det vigtigt at slå fast, at landene har valgt at indrette velfærdssamfundet forskelligt, ligesom landene har valgt at finansiere
velfærdssamfundet forskelligt.
Men ens for landene er, at ingen steder kan man få alverdens goder uden at betale.
Det kan man heller ikke i Danmark.
Derfor er der ikke plads til skattelettelser, som det med jævne mellemrum er blevet fremført af oppositionen, hvis vi skal fastholde det velfærdssamfund, som den danske befolkning sætter så stor pris på, og vi samtidig skal betale statens gæld.
Med disse bemærkninger vil jeg afslutningsvis tilkendegive, at vi støtter en provenuneutral omlægning af bilafgifterne, hvor der lægges vægt på mere miljørigtige biler, men vi deltager ikke i politiske overbud, som vi også har hørt de seneste dage.
I Socialdemokratiet ønsker vi at betale regningen, som vi selv udskriver, eller sagt på en anden måde: Vi køber ikke uden at betale.
Når det i de seneste dage har været fremme, at den dynamiske effekt skal betale en nedsat registreringsafgift,
er det et meget godt eksempel på, hvilken uansvarlighed oppositionen agerer med i Danmark.
Med disse synspunkter vil jeg også tilslutte mig det forslag til vedtagelse, der er fremsat af fru Sonja Albrink.